
Hora vos dic vera raizun 
de Jesú Christi passïun : 
los sos affanz vol remembrar 
per que cest mund tot a salvad. 

Trenta tres anz et alques plus, 
des que carn pres, in terra fu. 
Per tot obred que verus Deus, 
per tot sosteg que hom carnels. 

Peccad negun unque non fiz, 
per eps los nostres fu aucis. 
La sua morz vida nos rend, 
sa passïuns toz nos redenps. 

Cum aproismed sa passïuns 
- cho fu nostra redemptïons -, 
aproismer vol a la ciutat : 
afanz per nos susteg mult granz. 

Cum el perveing a Betfage 
- vil'es desoz mont Olivet -, 
avant dels sos dos enveied, 
un asne adducere se roved. 

Cum cel asnez fu amenaz, 
de lor mantelz ben l'ant parad : 
de lor mantelz, de lor vestit 
ben li aprestunt o ·ss'assis. 

Per sua grand humilitad 
Jesús rex magnes sus monted, 
si cum prophetes anz mulz dis 
canted aveien de Jesu Crist. 

Anz petiz dis que cho fus fait, 
Jesús lo Lazer suscitat, 
chi quatre dis en moniment 
jagud aveie toz pudenz. 

Cum co audid tota la gent, 
que Jesús ve, lo reis podenz, 
chi eps lo morz fai se revivere, 
a grand honor encontra 'xirent. 

Alquant dels palmes prendent rames, 
dels olivers alquant las branches ; 
encontr'al rei qui fez lo cel, 
issid lo di le poples lez. 

Canten li gran e li petit : 
« Fili Davít, fili Davít ! » 
Palis, vestit, palis, mantenls 
davant extendent a ·ssos pez. 

Gran folcs aredre, gran davan : 
gran e petit Deu van laudant. 
Ensobre tot petiz enfan 
osanna semper van clamant. 

A la ciptad cum aproismet, 
et el la vid e ·lla'sgarded, 
de son piu cor greu suspiret, 
de ·ssos sanz olz fort lagrimez. 

« Hjerussalem, Hjerussalem, 
gai te - dis el - per tos pechet ! 
Pensar non poz, pensar no ·l vols ; 
non t'o permet tos granz orgolz. 

Venrant li an, venrant li di 
que ·tt'asaldran toi inimic ; 
il tot entorn t'arberjaran 
et a terra crebantaran. 

Los tos enfanz qui in te sunt, 
a males penas aucidront ; 
en tos belz murs, en tas maisons 
pedra ·ssubr'altre non laiseront. 

Li toi caitiu per totas genz 
menad en eren a tormenz, 
quar eu te fiz, nu ·m cognoguist, 
salvar te ving, nu ·m receubist. » 

Cum cho ag dit et percoidat, 
en templum Deu semper intret. 
Los marchedant quae in ·trobed, 
a grand destreit fors los gitez. 

Los sos talant ta fort monstred 
que grant pavors pres als Judeus ; 
de dobpla corda ·lz vai firend, 
tot lor marched vai desfazend. 

Felo Judeu cum il cho vidren, 
enz en lor cors grand an envie ; 
per mals conselz van demandan 
nostre sennior cum tradissant. 

Lo fel Judes Escarïoth 
als Judeus vengra en rebost : 
« Que m'en darez e ·l vos tradrai ? 
Vostres talenz ademplirai. » 

Trenta deners dunc li en promisdrent, 
son bon sennior que lo tradisse. 
Si chera merz ven si petit ! 
Hanc non fud hom qui magis l'audis. 

Et a cel di que dizen Pasches, 
cum la cena Jesús oc faita, 
el sus leved del piu manjer, 
a ·ssos fedels laved lis ped. 

Et per lo pan et per lo vin 
fort saccrament lor commandez, 
per remembrar sa passiün, 
que faire rova a trestot. 

De pan et vin sanctificat 
tot sos fidels i sacïet, 
mais que Judes Escharïoh, 
cui una sopa enflet lo cor. 

Judas cum og manjed la sopa, 
dïable sen enz en sa gola. 
Semper leved del piu manjer, 
tot als Judeus o vai nuncer. 

Jesús lo bons per sa pietad 
tan dulcement pres a parler. 
Sobre son peiz fez condurmir 
sant Johan, lo son cher amic. 

A cel sopar un sermon fiz ; 
chi cel non sab tal non audid. 
Contra ·ls afanz que an a padir 
toz sos fidels ben en garnid. 

Alo sanc Pedre perchoindad 
que cela noit lui neiara ; 
Pedres forment s'en adunad, 
per epsa mort no ·l gurpira. 

Christus Jesús dens'en leved, 
Gehsemani - vil'es - n'anez. 
Toz sos fidels seder rovet, 
evanorar sols en anez. 

Granz fu li dols, fort marrimenz, 
si condormirenttuit ades ; 
Jesús cum veg, los esveled, 
trestoz orar bein los manded. 

E dunc orar cum el anned, 
si fort sudor dunques suded, 
que cum lo sags a terra current 
de sa sudor las sanctas gutes. 

Al ·sos fidels cum repadred, 
tam benlement los conforted. 
Li fel Judes ja s'aproismed 
ab gran compannie dels Judeus. 

Jesús cum vidra los Judeus, 
zo lor demandez : « Que querent ? » 
Il li respondent tuit adun : 
« Jesúm querem Nazarenum ! » 

« Eu soi aquel ! » zo dis Jesús. 
Tuit li felun cadegrent jus. 
Terce vez lor o demanded, 
a totas treis chedent envers. 

Mais li felun tuit trassudad 
vers nostre don son aproismad. 
Judas li fel ensenna fei : 
« Celui prendet cui bassaerei. » 

Judas cum veggra a Jesúm, 
semper li tend lo son menton ; 
Jesús li bons no ·l refuded, 
al tradetur baisair doned. 

« Amicx - zo dis Jesús lo bons - 
per que'm trades in to baisol ? 
Melz ti fura non fusses naz, 
que me tradas per cobetad. » 

Armand esterent evirum, 
de totas part presdrent Jesúm. 
No ·s defended ne no ·ssusted ; 
a la mort vai cum uns anels. 

Sanct Pedre sols venjar lo vol ; 
estrais lo fer que al laz og, 
si consegued u serv fellon, 
la destre aurelia li excos. 

Jesús li bons ben red per mal, 
l'aurelia ad serv semper saned. 
Lïadens mans, cume ladron, 
si l'ent menem a passïun. 

Donc lo en gurpissen sei fedel, 
cum el des anzdiz lor aveit ; 
sanz Pedre sols segwen lo vai, 
quae sua fin veder voldrat. 

Anna nomnavent le Judeu 
a cui Jesús furet menez. 
Donc s'adunouent li felon, 
veder annouentpres Jesúm. 

De quant il querent le forsfait 
cum il Jesúm oicisesant, 
non fud trovez ne envenguz, 
quar el forsfait non feist nëul. 

Davant l'ested le pontifex, 
si conjuret per ipsum Deu 
que ·llor dissest per pura fied 
si vers Jesús, fils Deu, est il. 

« Tu eps l'as deit » respon Jesús. 
Tuit li fellon crident adun : 
« Maior forsfait que i querem ? 
Per lui medeps audit l'avem. » 

Lo ·sos sans ols duncques cubrirent, 
a colejar fellon lo prisdrent ; 
ensobre tot si l'escarnissent : 
« Di nos, prophete, chi t'o fisdret ? » 

Fors en las estras estet Petre ; 
al fog l'useire l'aeswardevet. 
De sa raison si l'esfreded 
que lo Deu fil li fai neier. 

Anz quae la noit lo jalz cantes, 
terce vez Petre lo neiez. 
Jesús li bons lo reswardet, 
lui recognostre ·l semper fiz. 

Petrus d'alo fors s'en aled, 
amarament mult se ploret, 
per cio laissed Deus se neier ; 
que de nos aiet pïeted ! 

Cum le matins fud esclairez, 
davant Pilat l'en ant menet ; 
fortment lo vant il acusand, 
la soa mort mult demandant. 

Pilaz Erod l'en enviet, 
cui des abanzvoliet mel ; 
de Jesú Christi passïon 
am se paierent a ciel jorn. 

Lo fel Herodes cum lo vid, 
mult lez semper en esdevint. 
De lui long temps mult a audit, 
semper pensed vertuz feisis. 

De multes vises l'apeled, 
Jesús li bons mot no ·l soned. 
Judeu l'acusent, el se tais ; 
ad un respondre non denat. 

Dunc lo despeis e l'escarnit 
li fel Herodes en cel di ; 
blanc vestiment si l'a vestit, 
fellon Pilad lo retramist. 

Pilaz que anz l'en vol laiser, 
no ·l consentunt fellun Judeu. 
Vida perdonent al ladrun. 
« Aucid, aucid - crident - Jesúm ! » 

Barrabánt perdonent la vide, 
Jesúm in alta cruz claufisdrent. 
« Crucifige, crucifige ! » 
crident Pilat trestuit ensems. 

« Cum aucidrai eu vostre rei ? 
- zo dis Pilaz - forsfaiz non es ; 
rumpre ·l farai et flagellar, 
poisses laisarai l'en annar. » 

Ensems crident tuit li fellunt 
entroen cel en van las voz : 
« Si tu laises viure Jesúm, 
non es amics l'emperador. » 

Pilaz sas mans dunques laved, 
que de sa mort posche ·s neger. 
Ensems crident tuit li Judeu : 
« Sobre nos sia toz li pechez ! » 

Pilaz cum audid tals raisons, 
ja lor gurpis nostre sennior ; 
donc lo recebent li fellun, 
fors l'en conducent en la cort. 

De purpure donc lo vestirent 
et en sa man un raus li misdrent ; 
corona prendent de las espines 
et en son cab fellun l'asisdrent. 

De davant lui tuit a genolz 
si s'excrebantent li fellon ; 
dunc lo saludent cum senior 
et ad escarn emperador. 

Et cum asez l'ont escarnid, 
dunc li vestent son vestiment, 
et el medeps si pres sa cruz, 
avan toz vai a pasïun. 

Femnes lui van detras seguan 
ploran lo van et gaimentan. 
Jesús li pius redre garder, 
ab les femnes pres a parler. 

« Audez, fillies Jerusalém ; 
per me non vos est obs plorer ; 
mais per vos et per vostres filz 
plorez assaz, qu'i obs vos es. » 

Cum el perveng a Golgota, 
davan la porta de la ciptat, 
dunc lor gurpit soe chamisae 
chi sens custurae fo faitice. 

Il no l'auseren deramar, 
mais chi l'aura, sort an gitad ; 
non fut partiz sos vestimenz, 
zo fu granz signa tot per ver. 

En huna fet, huna vertet 
tuit soi fidel devent ester ; 
lo sos regnaz non es devis, 
en caritad toz es uniz. 

E dels feluns qu'eu vos dis anz, 
lai dei venir o eu laisai ; 
quar il lo fel mesclen ab vin, 
nostrae senior lo tenden il. 

Cum l'an levad sus en la cruz, 
dos a sos laz penden lasruns : 
entre cels dos pendent Jesúm. 
Il per escarn o fan trestot. 

Cum il l'an mes sus en la cruz, 
gran fan escarn, gran cridaizun ; 
ensobre toz uns dels ladruns, 
el escarnie rei Jesúm. 

Respondet l'altre : « Mal i diz. 
El mor a tort, ren non forsfist ; 
mais nos a dreit per colpas granz 
esmes oidi en cest ahanz. » 

Envers Jesúm sos olz torned, 
si pïament lui appelled : 
« De me ·t membres per ta mercet, 
cu tu vendras, Crist, en ton ren. » 

Respon li bons qui non mentid, 
chi en epsa mort semper fu pius : 
« Eu t'o promet, oi en cest di 
ab me venras in paradis. » 

O Deus, vers rex, Jesu Crist, 
ci tal don fais per ta mercit, 
chi per huna confessïon 
vide perdones al ladrun, 

nos te laudam et noit e di, 
de nos aies vera mercit ; 
tu nos perdone celz pecaz 
qu'e nos vetdest tua pietad. 

Jusque nona des lo meidi 
trestot cest mund granz noiz cubrid ; 
fui lo solelz et fui la luna, 
post que Deu ·ffilz suspensus fure. 

Ad epsa nona cum perving, 
dunc escrided Jesús granz criz. 
Hebraice fortment lo dis : 
« Helí, Helí, per que ·m gulpist ? » 

Uns dels felluns chi'sta iki, 
sus en la cruz li ten l'azit. 
Jesús fortmen dunc recridet ; 
le spiritus de lui anet. 

Cum de Jesu l'anma'n anet, 
tan durament terra crollet, 
roches fendient, chedent munt, 
sepulcra sanz obrirent mult. 

Et mult corps sanz en sun exut 
et inter omnes sunt vedud ; 
qui in templum Dei cortine pend, 
jusche la terra per mei fend. 

De laz la croz estet Mariae 
de cui Jesús  vera carn prisdret ; 
cum cela carn vidra murir, 
qual agre dol, no ·l sab om vius. 

Ela molt ben sab remembrar 
de soa carn cum Deus fu naz. 
Ja ·l vedes ela si morir, 
el resurdra, cho sab per ver. 

Mais nem perrogranz fu li dols, 
chi traverset per lo son cor ; 
nulz om mortalz no ·l pod penser, 
sanz Symëonz lo ·i percogded. 

Joseps Pilat mult a preiat 
lo corps Jesú qu'el li dones ; 
a grand honor el l'en portet, 
en sos chamsils l'envolopet. 

Nicodemus de ·ll'altra part 
mult unguement hi aportat ; 
enter mirra et aloén 
quasi cent liuras a doned. 

A grand honor de ces pimenc 
l'aromatizen cuschement. 
Dunc lo pausen el monument 
o corps non jag anc a cel temps. 

La soa madre virgo fu 
et sen peched si portet lui. 
Sos munument fure toz nous, 
anz lui no ·i jag unque nulz om. 

Non fud assaz anc als felluns ; 
davant Pilat trestuit en vont : 
« Nos te praeiam, per ta mercet 
gardes i met, non sia emblez. 

Quar el zo dis que resurdra 
et al terz di vius pareistra : 
emblar l'auran li soi fidel, 
a toz diran que revisquet. 

Granz en avem agud errors, 
or en aurem pece maiors. » 
Armaz vassalz dunc lor liuret, 
lo monument lor comandet. 

Christus Jesús, qui Deus es vers 
qui semper fu et semper er, 
ja fos la charns de lui aucise, 
regnet pero cum anz se fisdret. 

Qua e ·l'enfern dunc asalit, 
fort Satanán alo venquit ; 
per soa mort si l'a vencut 
que contra omne non a vertud. 

Etqui era li om primers 
e ·l soi enffant per son pechet ; 
e li petitet e li gran 
etqui estevent per mulz anz. 

Quar anc non fo nul omcarnals, 
en cel enfern non fos anaz, 
usque vengues qui, sens pechet, 
per toz solses comuna lei. 

Argent ne aur non i donat 
mas que son sang et soa carn ; 
d'eg cel enfern toz los liuret, 
en paradis los arberget. 

Et al terz di lo mattin clar, 
cum li soleilz fo esclairaz, 
tres femnes van al monument ; 
molt cars portavent unguemenz. 

L'angeles Deu de cel dessend 
si s'aproismet al monument ; 
tal a regard cum focs ardenz 
et cum la neus blanc vestimenz. 

En pas que ·l vidren li custod, 
si s'espauriren de pavor, 
que quaissesmorz a terra vengren 
de gran pavor que sobl'elz vengre. 

Sus en la peddre l'angel sist, 
si parlet a las femnes, dis : 
« No's neient ci per que crement, 
que Jesúm Crist ben requeret. 

Anaz en es et non es ci, 
tot a complit quun que vos dis. 
Venez veder lo loc voiant 
o li sos corps jac des abanz. 

A sos fidels tot annuncaz, 
mas vos Petdrun no ·i oblidez : 
en Galilea avant en vai, 
allo ·l vetran o dit lor ad. » 

Elles d'equi cum sunt tornades, 
Jesús las a senpr'encontradas ; 
dunc reconnossent lo senior, 
si l'adorent cum redemptor. 

Lo nostrae seindrae en eps cel di 
veduz furae veiades cinc. 
Primera ·l vit sancta Mariae, 
de cui sep ·dïables forsmisdret. 

Empres lo vidren celles duaes 
del munument, cum se retornent. 
Petdres lo vit en eps cel di, 
ab lui parlet si ·l conjaudit. 

Envers lo vesprae envers lo ser 
dunc lo revidren doi fidel ; 
castel Emaus ab elz entret, 
ab elz ensemble si sopet. 

Ja s'adunent li soi fidel, 
ja dicen tuit que vïus eret ; 
cum il menaven tal raizon, 
Jesús estet en me ·ttrestoz. 

« Pax vobis sit - dis a trestoz - 
eu soi Jesús qui passus soi ; 
vedez mas mans, vedez mos peds, 
vedez mo laz, qu'i fui plages. » 

Fortment sun il espaventat, 
il li non credent que aia carn ; 
zo pensent il, que enter elz 
le spiritus aparegues. 

Mel e peison equi manget, 
en veritad los confirmet ; 
sa passïon peisons tostaz 
e lo mels signa deïtat. 

Alques vos ai deit de raizon 
que Jesús fez pos passïon ; 
tot no ·l vos posc eu ben comptar, 
no ·l pod nul omde madre naz. 

A sos fidels quaranta dis 
per mulz semblanz se monstret viu ; 
emsembl'ab elz bec e manjed, 
de regnum Deu semper parlet. 

E per es mund roa ·ls allar 
toz babtizar in trinitad ; 
qui lui credan, cil erent salv ; 
qui no ·l cretran, seran damnat. 

Signes faran li soi fidel 
quals el abanz faire soleit. 
Lingues noves il parlaran 
et dïables encalceran. 

Si alcuns d'els beven veren, 
non aura mal, zo sab per ver ; 
sobrae malabdes mans metran 
et sanitad a toz rendran. 

Sus en u mont donches montat 
que Holivet numnat vos ai. 
Levet sa man, si ·ls benedis ; 
vengre la nuvols, si ·l collit. 

E lor vedent montet en cel, 
a ·ddextris Deu Jesú ·se ·sset ; 
etqui venra toz judicar, 
a toz rendra e ben e mal. 

Li soi fidel en son tornet ; 
al dezen jorn ja cum perveng, 
Spiritus Sanctus sobr'elz ched, 
si ·ls enflamet cum fugs ardenz. 

Il des abanzsunt aserad, 
de Crist non sabent mot parlar ; 
en pas che veng vertuz de cel, 
il non dobten negun Judeu. 

Per toz lengatges van parlan, 
las virtuz Crist van annuncian ; 
no lor pod om vius contrastar, 
signes fazen per podestad. 

Espandut sunt per tot ces mund, 
regnum Dei nuncent per tot ; 
per tot convertent popl'et gent, 
Christus Jesús per tot ab elz. 

Lo Satanás dol en a grand, 
als Deu fidels fai durs afanz. 
Alcanz en cruz fai los levar, 
alquanz d'espades degollar ; 

e ·llos alquanz fai escorcer, 
alquanz en fog vius trebucher, 
et en gradilie ·ls fai toster, 
alquanz a ·ppetdres lapider. 

Lui que aiude ? Nu ·ls vencera ; 
cum peis lor fai, il creisent mais. 
Lo cap a Crist esvegurad, 
per tot es mund es adhoraz. 

Nos cestes pugnes non avem, 
contra nos eps pugnar devem ; 
fraindre devem noz voluntez, 
que part aiam ab Deu fidels. 

Quar fini munznon es mult lon, 
et regnum Deu fortment es prob ; 
dontre nos lezfacam lo ben, 
gurpissem mund et som pechet. 

Christus Jesús, qui mans ensus, 
mercet aias de pechedors ; 
en tals raizons si a ·mmespraes, 
per ta pitad lo ·m perdones. 

Te posche retdrae graciae 
davant to paire gloriae ! 
Sanz Spiritum posche laudar 
et nunc per tot in secula. 
AMEN 
